ভারত থেকে ওরস স্পেশাল ট্রেন রাজবাড়ীতে ফিরেছে
ভারতের পশ্চিমবঙ্গের মেদিনীপুর জোড়া মসজিদে ১১৮তম পবিত্র ওরস শরিফে যোগদান শেষে ওরস স্পেশাল ট্রেনটি সুষ্ঠুভাবে মঙ্গলবার রাত ৯টা ৫৫ মিনিটে রাজবাড়ীতে ফিরে এসেছে।







গত ১৫ ফেব্রুয়ারি রাত ১০টায় ট্রেনটি ভারতের পশ্চিমবঙ্গের মেদিনীপুরের উদ্দেশ্যে রাজবাড়ী রেলওয়ে স্টেশন ছেড়ে যায়। আঞ্জুমান-ই-কাদেরীয়া, রাজবাড়ীর ব্যবস্থাপনায় বাংলাদেশ রেলওয়ের ২৪টি বগিসংবলিত ওরস স্পেশাল ট্রেনটিতে ১২৫৪ জন পুরুষ, ১০০৬ জন নারী ও ৭৬ শিশুসহ সর্বমোট ২ হাজার ৩৩৬ জন যাত্রী ছিল।




এর নেতৃত্বে ছিলেন আঞ্জুমান-ই-কাদেরীয়া, রাজবাড়ীর সভাপতি কাজী ইরাদত আলী। এ বছর মেদিনীপুর ওরশ শরীফে যোগদানকারী ট্রেন যাত্রীদের ভিসা ফি, ভ্রমণ কর, ভাড়া ও অন্যান্য খরচসহ মোট ৩ হাজার ৩৫০ টাকা করে ব্যয় হয়েছে।
আঞ্জুমান-ই-কাদেরীয়া, রাজবাড়ী অফিস সূত্রে জানা গেছে, গত ১৭ ফেব্রুয়ারি রাতে মেদিনীপুরের জোড়া মসজিদ মির্জা মহল্লায় হজরত আব্দুল কাদের জিলানী (র.) পাক এর ২০তম বংশধর আলী আব্দুল কাদের সামছুল কাদের হযরত সৈয়দ শাহ মোরশেদ আলী আল কাদেরী আল হাসানী ওয়াল হুসাইনী আল বাগদাদী আল মেদিনীপুরী (র.)’র ১১৮তম বার্ষিক ওরস শরিফ উদযাপিত হয়। ওরস শরিফ পরিচালনা করেন রাসূল (সা.) পাক এর ৩৬তম ও গাউস-উল-আযম বড় পীর আব্দুল কাদের জিলানী (র.) পাক এর ২৩তম বংশধর হজরত সৈয়দ শাহ্ রশিদ আলী আল কাদেরী আল হাসানী ওয়াল হুসাইনী আল বাগদাদী আল মেদিনীপুরী মাদ্দাজিলুহুল আলী।
উল্লেখ্য, বাংলাদেশ ও ভারত সরকার যৌথভাবে ১৯০২ সাল থেকে এই স্পেশাল ট্রেনটি চলাচলের ব্যবস্থা করে আসছে। এছাড়া মেদিনীপুরের ওরস শরিফে যোগদানের জন্য রাজবাড়ীসহ বিভিন্ন স্থান থেকে বিপুলসংখ্যক মানুষ সড়কপথেও ভারতে গিয়েছিল।

ভারতের পশ্চিমবঙ্গের মেদিনীপুর জোড়া মসজিদে ১১৮তম পবিত্র ওরস শরিফে যোগদান শেষে ওরস স্পেশাল ট্রেনটি সুষ্ঠুভাবে মঙ্গলবার রাত ৯টা ৫৫ মিনিটে রাজবাড়ীতে ফিরে এসেছে।